Ńdɔ fɔ́ɔ́ bɔ́n bə́ Ísraɛ̂l bə́sə̄ bə́ ngákóan ábə̄ Dávid á Hébron, bɔ́ nâ: “Bəbə́gə, bǐ nə bivɛ̌s bíe ai miǹson míe. 2A tádígi ókōbá, tɔ éyɔŋ Sául a ngábə́ ǹkúkúmá wāān, wǎ ó dūgan o kwíī fə ai Ísraɛ̂l, ńdɔ Ǹtondôbə Zambá woe a ngádzó ai wa nâ: “Wǎ wāyi kə ai ayɔŋ dáma Ísraɛ̂l á mə̄dîga, wǎ fə wǎyi bɔ ńdzóe ayɔŋ dáma Ísraɛ̂l.” 3Ńdɔ fɔ́ɔ́ bənyiá bodo mvíē yā Ísraɛ̂l bə́sə̄ bə́ ngátíē, bə́ kə̄ kwí ábə ǹkúkúmá á Hébron. Ńdɔ̄ Dávid a ngáwé óyīlí ai bɔ́ á Hébron, á mís mə́ Ńtondôbə, ńdɔ̄ bə́ ngáwɔ́bɔ̄ Dávid m̀bɔ́n míńkúkúmá, bə́ tə́lé nye ǹkúkúmá yā Ísraɛ̂l, anə́ ḿból Ńtondôbə a ngákɔ́bɔ̄ ânyǔ Samuɛ̂l. 4Ńdɔ̄ Dávid ai Ísraɛ̂l ásə̄ bə́ ngákə tsǎg bītá á Yērúzalɛm, nálā wâtian nâ Yébus; batɔbɔ ǹnama bə́ ngábə́ Yébusit. 5Ńdɔ bǒd yā Yébus bə́ ngádzó ai Dávid nâ: “Wǎyǐ kig nyíǎn vā!” Hədá, ńdɔ̄ Dávid a ngáfadi ndá məkɔ́g yǎ Síon: ńdzɔ e nə́ édzə̂dzalá Dávid. 6Amú á ngākad nâ: “É mod osú ā yi tádi yíd Yébusit a yi tə́bə̄ ńdzóe ai etɔŋ ńtómbá.” Ńdɔ fɔ̄ɔ̄ Yoab, mɔ́n Seruya, a ngátádi bɛ́d, a təbə́ ńdzóe. 17Ńdɔ̄ Dávid a ngákə tɔbɔ á ndá məkɔ́g, asú tē ńdɔ̄ bə́ ngáyole dzɔ nâ: Edzə̂dzalá Dávid. 8A mǎn kom tísɔn ésə ńkɔ́dɔ̄ná, tɔ Milo, tɔ ǹkɔdɔ̄ná ásə Yoab énye a ngáman kom ábím ávɔ̄g á ngálígi. 9Dávid ǎ ngawúm á fɔ̄ɔ̄ hə ǹwúmán; Ǹtondôbə Sabaod a tɔá ai nyé. Miǹkángā mí Dávid 10Bədzóē míńyóyɔ́g mí Dávid mí, ébá bə́ ngáyə́m nye məkǒl á sí âbǒg édzóē dzíé, ai Ísraɛ̂l ásə ású yə̄ nâ á dzóe anə́ ébúg Ńtondôbə é ngákɔ́bɔban ású Ísraɛ̂l. 11Mwé míńyóyɔ́g mí Dávid á mā: Yashovéam, mɔ́n Hakmoni, ǹdzóē Bə́lɛ́; énye a ngásamaza akɔ̌ŋ díé éyɔŋ dzídzīá á ńlō bod miǹtɛd mílɛ́. 12A tsâg válā, Eléazar, mɔ́n Dodo, mǎn Ahohít, á ngābə́ ḿbɔ̄g yǎ mīnyóyɔ́g mílɛ́.